**Arabianranta-Toukola-Vanhakaupunki kulttuuri- ja kaupunginosayhdistys ry** eli **Artova** on Helsingin Arabianrannassa, Toukolassa ja Vanhassakaupungissa toimiva kulttuuri- ja kaupunginosayhdistys. Se on alueen ihmisten – asukkaiden, työntekijöiden, yrittäjien, opiskelijoiden ja muiden toimijoiden sekä alueesta kiinnostuneiden – yhteisö. Artova on pääkaupunkiseudun aktiivisimpia kaupunginosayhdistyksiä. Se valittiin vuonna 2013 Vuoden kotiseutuyhdistykseksi. Artova toteuttaa kaupunkikehittämistä, järjestää taide- ja kulttuuritapahtumia ja pilotoi uudenlaisia toimintamalleja ja käytäntöjä. Artova on monipuolistanut ja kehittänyt kaupungiosayhdistysideologiaa ja toimintamalleja.

Artova on tehnyt onnistunutta aktivointitoimintaa itseohjautuvan ja omaehtoisen toiminnan kehittämiseksi ja tehnyt merkittäviä avauksia vallan ja vastuun jakamisessa sekä päätösvallan siirtämisessä suoraan alueen toimijoille. Monipuolisen ja vaikuttavan toiminnan mahdollistaa alueella asuva erittäin aktiivisesti toimintaan osallistuva vapaaehtoisten suuri joukko, joka koostuu pääasiassa nuorista ammattilaisista.

Artovan vuosittain järjestettäviä tapahtumia ovat muun muassa Arabian Katufestivaali, Artova Film Festival AFF, Artova Kino, Arabian Picnic ja Kekrijuhla. Artovan projekteja ja toimintaa ovat esimerkiksi Artova Henki, Arabian alueen taidekoordinaattori, Artovan alueen Lähidemokratiapilotti, Arabian Kotikaupunkipolut, Syötävä Arabianranta, Viljelypalstat, Kulttuuri- ja kaupunginosalehti *Kuohu*, Kirjakampanja ja Arabian alueen yrittäjäaamiaiset. Artova on myös mukana erilaisissa hankkeissa, kuten Vyyhti- ja Caddies-EU-hankkeissa.

Yhdistys on rekisteröity 1.2.1977 (ent. Toukolan-Vanhankaupungin yhdistys r.y. / Arabianranta-Toukola-Vanhakaupunki - kaupunginosayhdistys ry).

Artovan toimintaa ovat tukeneet muun muassa Helsingin kulttuurikeskus, Taiteen edistämiskeskus, Suomen Kulttuurirahasto, WDC Helsinki 2012 -säätiö, Helsingin terveys- ja sosiaalivirasto, Turun yliopisto ja Suomen Nuorisoyhteistyö – Allianssi.

Artova on Helsingin kaupunginosayhdistykset ry:n (Helka), Suomen Kotiseutuliiton, Lasten kirjatalo ry:n, Kulttuuri-, mielipide- ja tiedelehtien liitto Kultti ry ja Cinemaja ry:n jäsen.

Puheenjohtajia
--------------

* Riitta Korhonen 1988–2000
* Niko Noponen 2001
* Eliisa Isoniemi 2002–2005
* Marianne Lehtimäki 2006–2007
* Janne Kareinen 2008–2012
* Lauri Alhojärvi 2013–2014
* Christian Sannemann 2015–2016
* Keijo Lehikoinen 2017–2018
* Milla Karkulahti 2019–2020
* Anders Jansson 2021–

Artovan toimintamalli
---------------------

Artovan toimintamalli on mallinnettu omaksi kokonaisuudekseen ArtovaMalli®-nimellä. Toimintamalli on kaikille avoin ja tarkoitus on antaa Artovassa ja Artovan Henki -hankekokonaisuudessa kerätyt hyvät toimintamallit muiden vastaavien toimijoiden käyttöön.

Artova Film Festival
--------------------

*Pääartikkeli: Artova Film Festival AFF*
Artova Film Festival AFF on alueellinen, vuosittainen, syyskuussa järjestettävä elokuvafestivaali Helsingin Arabianrannassa. Festivaali kestää kaksi päivää ja näytökset ovat Arcadan tiloissa. Se järjestettiin ensimmäisen kerran vuonna 2010.

Artova Kino
-----------

Artova Kino on Artovan vuonna 2011 perustama elokuvakerho. Se toteutetaan kiinteässä yhteistyössä Arcadan, Finlandssvenskt Filmcentrumin ja Walhalla-elokuvatoimiston kanssa. Artova Kinossa on omat näytössarjansa niin aikuisten kuin lasten elokuvista (Aikuisten Kino ja Lasten Kino). Aikuisten Kinossa halutaan esittää haastaviakin elokuvia. Näytöksiin ei ole pääsymaksua.

Lähteet
-------

1. 1 2 3 4 5  Artova kulttuuri- ja kaupunginosayhdistys  11.10.2013. Artova. Viitattu 6.1.2014.
2. ↑  Hakkarainen, Kaisa: Yksi tulisielu saa kylätoiminnan lentoon.  *Helsingin Sanomat*, 16.5.2012. Artikkelin verkkoversio. Viitattu 6.1.2014.
3. ↑  Helsingin Artova ja Yläneen Kotiseutuyhdistys valittiin Vuoden kotiseutuyhdistyksiksi *Suomen Kotiseutuliitto*. Viitattu 5.1.2014.
4. 1 2 3  Katutaide ja kierrätys valtaavat Arabian *Helsingin Uutiset*.  12.5.2011.  Arkistoitu 6.1.2014. Viitattu 6.1.2014.
5. 1 2 3 4  Poikkeuksellisen aktiivinen Artova on vuoden kotiseutuyhdistys *Helsingin Uutiset*.  6.5.2013.  Arkistoitu 6.1.2014. Viitattu 6.1.2014.
6. ↑  Sjöholm, Johanna: Kyläjuhlat pystyyn talkootyöllä.  *Helsingin Sanomat*, 19.5.2013. Artikkelin verkkoversio. Viitattu 6.1.2014.
7. ↑  Kekrijuhla  10.11.2013. Artova. Viitattu 6.1.2014.
8. ↑  Taidekoordinaattori  19.10.2013. Artova. Viitattu 6.1.2014.
9. ↑  Lähidemokratiapilotti  17.02.2013. Artova. Viitattu 6.1.2014.
10. ↑  Arabian Kotikaupunkipolut  15.10.2012. Artova. Viitattu 6.1.2014.
11. ↑  Viljelypalstat  14.06.2011. Artova. Viitattu 6.1.2014.
12. ↑  Kuohu  16.12.2013. Artova. Viitattu 6.1.2014.
13. ↑  Korhonen, Aija: Alueellisen yrittäjäverkostotapahtumakonseptin kehittäminen : tapaus Arabian alueen yrittäjäaamiaiset *Theseus.fi*.  2012. Metropolia Ammattikorkeakoulu. Viitattu 6.1.2014.
14. ↑  AFF Artova Film Festival kutsuu sinut ja elokuvasi mukaan! *Artova Film Festival*.  11.8.2010.  Arkistoitu 6.1.2014. Viitattu 6.1.2014.
15. ↑  Tule tekemään Artova Kinoa  4.11.2013. Artova.  Arkistoitu 6.1.2014. Viitattu 6.1.2014.
16. ↑  Aikuisten Kino *Artova Kino*.  Arkistoitu 6.1.2014. Viitattu 6.1.2014.
17. ↑  Lasten Kino *Artova Kino*.  Arkistoitu 6.1.2014. Viitattu 6.1.2014.
18. ↑  Frilander, Aino: Artova Kino esittää tänään Arabiassa taide-elokuvaa *Nyt.fi*.  17.11.2011.  Arkistoitu 6.1.2014. Viitattu 6.1.2014.
19. ↑  Info *Artova Kino*.  22.11.2012. Viitattu 6.1.2014.

Aiheesta muualla
----------------

* Artovan verkkosivut